กลุ่มนิคมฯรับทรัพย์ยกแผง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

เหมราชขายกว่า400ไร่3เดือน อมตะหวังเท่าปี’51นวนครอ้วน
โพสต์ทูเดย์ — ธุรกิจนิคมฯ ฝ่าการเมืองป่วนสำเร็จ เศรษฐกิจทะยาน รถยนต์ดี ไตรมาสแรกเหมราชขายที่ดินเกิน 400 ไร่ อมตะคาดดีเท่าปี 2551 นวนครโกยรายได้ 160 ล้านบาท 
นายสวัสดิ์ หอรุ่งเรือง ประธานที่ปรึกษา บริษัท เหมราชพัฒนาที่ดิน (HEMRAJ) เปิดเผยว่า ผลการดำเนินงานของบริษัทดีขึ้นภายหลังเศรษฐกิจไทยมีแนวโน้มฟื้นตัว อุตสาหกรรมยานยนต์ฟื้นตัวชัดเจน ซึ่งในช่วงใกล้สิ้นไตรมาสแรกปีนี้ บริษัทสามารถขายที่ดินได้มากกว่า 400 ไร่ หรือคิดเป็นกว่า 50% ของเป้าหมายทั้งปีนี้ที่ตั้งไว้จำนวน 800 ไร่ 
“เหตุที่ยอดขายที่ดินฟื้นตัวเร็ว เพราะลูกค้าในนิคมอุตสาหกรรมของบริษัทส่วนใหญ่เป็นกลุ่มยานยนต์และปิโตรเคมี ซึ่งกลับมาลงทุนชัดเจนขึ้น” นายสวัสดิ์ กล่าว 
อย่างไรก็ตาม เพื่อความไม่ประมาทและกระจายความเสี่ยง ทางบริษัทจะหันไปพัฒนาและสร้างรายได้จากระบบสาธารณูปโภคมากขึ้น เพราะหากพึ่งพารายได้จากการขายที่ดินเพียงอย่างเดียวจะเสี่ยง และตั้งเป้าว่าอนาคตจะมีรายได้จากสาธารณูปโภคมีอยู่สัดส่วน 50% และขายที่ดิน 50% จะชัดเจนในปี 2555 เพราะจะมีรายได้จากโรงไฟฟ้าเข้ามาด้วย ส่วนปัจจุบันรายได้จากสาธารณูปโภคอยู่ที่ 35% รวมถึงพัฒนาโรงงานเช่าด้วย
ทั้งนี้ บริษัทได้ร่วมทุนกับทาง กสท โทรคมนาคม ในการให้บริการระบบโครงข่ายความเร็วสูงในนิคมฯ ซึ่งโครงการนี้มีงบลงทุน 600 ล้านบาท โดยบริษัทจะใช้ที่ดินในการร่วมทุนเพื่อให้บริการกับลูกค้าอย่างครบวงจร
ขณะเดียวกัน HEMRAJ ก็ต้องปรับตัวและพยายามออกไปหาการลงทุนในต่างประเทศ ซึ่งล่าสุดได้เดินทางไปประเทศอิหร่านตามคำเชิญ เพื่อไปดูช่องทางในการพัฒนาพื้นที่นิคมฯ เพราะยังมีความต้องการอีกมาก ดังนั้นหลังจากนี้ก็จะต้องมาศึกษาดูว่ากฎระเบียบและกติกาทั้งหมดก่อนว่าจะเป็นอย่างไร
นายสวัสดิ์ กล่าวถึงผลกระทบจากปัญหาการเมืองว่า จะทำให้ประเทศไทยเสียโอกาสในการแข่งขัน จึงอยากวอนให้ทุกฝ่ายคิดถึงประเทศเป็นที่ตั้ง ไม่ใช่ทำเพื่อประโยชน์ของตัวเอง
ทั้งนี้ ที่ผ่านมาผลจากการเมืองและโครงการในมาบตาพุดหยุดการลงทุน รวมถึงเศรษฐกิจโลกที่ตกต่ำ ส่งผลให้ธุรกิจนิคมอุตสาหกรรม ตกต่ำอย่างมาก หลังลูกค้าชะลอการเซ็นสัญญาซื้อขายที่ดิน และบางรายย้ายฐานการผลิต เมื่อปี 2552 ทำให้ทั้งระบบขายที่ดินได้เพียง 900 ไร่ จากปีก่อนหน้าที่ขายได้มากถึง 4,000 ไร่ ขณะที่ในส่วนของบริษัทก็ขายได้เพียง 144 ไร่ 
“ตอนนี้เราจะเห็นว่าผู้ชุมนุมได้หยิบยกประเด็นการต่อสู้ระหว่างไพร่และอำมาตย์ ซึ่งเป็นความพยายามที่ให้เกิดความขัดแย้งระหว่างชนชั้น ทั้งๆ ที่สังคมไทยเราได้เลิกทาสไปนานแล้ว” นายสวัสดิ์ กล่าว
นายวิบูลย์ กรมดิษฐ์ ประธานเจ้าหน้าที่ปฏิบัติการ บริษัท อมตะ คอร์ปอเรชัน (AMATA) กล่าวว่า ยอดขายที่ดินในนิคมอุตสาหกรรมอมตะจะดีกว่าปี 2552 ที่ทำได้ 253.7 ไร่ และคาดว่ายอดขายจะกลับไปดีเท่าปี 2551 ที่ทำยอดขายได้ 896 ไร่ แต่ยังไม่ยืนยันตัวเลขการขายจนกว่าจะรู้ผลการขายหลังไตรมาสแรกไปแล้ว 
นายนิพิฐ อรุณวงษ์ ณ อยุธยา กรรมการผู้จัดการ บริษัท นวนคร (NNCL) กล่าวว่า ในไตรมาสแรกปีนี้จะมีรายได้ไม่ต่ำกว่า 160 ล้านบาท หลังเซ็นสัญญาขายที่ดินกับลูกค้าแล้วกว่า 250 ล้านบาท